Tornen els matins de teatre familiar a Burjassot amb “Bienvenido Nasferatu”, d’Ameba Teatre
2025-07-24

Recentment, s’ha commemorat el Dia Mundial del Teatre i, a Burjassot, es continuarà celebrant el primer cap de setmana d’abril amb una nova proposta de teatre familiar que aterrarà en el Passeig del Rajolar. Ameba Teatre presenta “Bienvenido Nasferatu“, el diumenge 6 d’abril, a les 12.00 h. Es tracta d’un espectacle gratuït i per a tots els públics, en clau de clown.

La xiqueta Remedios García convidarà a tot el públic a donar la benvinguda al Comte Nasferatu en la qual serà la seua tretzena i vampírica reencarnació. Un acte desesperat d’una xiqueta (hui ja dona) que, cansada del bullying patit, farà el necessari per a transcendir i aconseguir el respecte que es mereix. I és que el lema d’esta xiqueta no és un altre que “A grans mals, extravagants Remedios”.

Els xiquets i xiquetes que, al costat de les seues famílies, acudisquen al Passeig del Rajolar el diumenge, gaudiran d’un matí de teatre gratuït en la qual coneixeran una història carregada d’humor, absurd, alguna farsa i molta veritat.